คปภ.คาดสรุปยอดเสียหายเหตุจลาจลภายใน10มิ.ย.
คปภ.เร่งสรุปความเสียหายจากเหตุการณ์ความไม่สงบภายใน 10 มิ.ย.นี้ กระทุ้งหน่วยงานที่เกี่ยวข้อง สำรวจภัยจากเหตุชุมนุมโดยเร็ว
27 พ.ค. 2553

คปภ.เร่งสรุปความเสียหายจากเหตุการณ์ความไม่สงบภายใน 10 มิ.ย.นี้ กระทุ้งหน่วยงานที่เกี่ยวข้อง สำรวจภัยจากเหตุชุมนุมโดยเร็ว
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย เปิดเผยว่า คปภ. ได้มอบหมายให้สมาคมประกันวินาศภัย และบริษัทประกันวินาศภัย ดำเนินการสำรวจความเสียหายเบื้องต้นจากเหตุการณ์ความไม่สงบจากการชุมนุมโดยเร่งด่วน  โดยเน้นกลุ่มผู้ประกอบการรายย่อยที่ได้มีการทำประกันอัคคีภัย และประกันความเสี่ยงภัยทรัพย์สิน (IAR) ที่มีทุนประกันภัยไม่เกิน 5 ล้านบาท ให้แล้วเสร็จภายในวันที่ 3 มิถุนายน 2553  เพื่อเร่งให้ความช่วยเหลือผู้ประกอบการรายย่อยที่ได้รับความเดือดร้อนก่อนเป็นลำดับแรก และจะสรุปรวบรวมความเสียหายทั้งหมด ภายในวันที่ 10 มิถุนายน 2553
ทั้งนี้ผู้เอาประกันภัยรายใดที่ไม่ได้ซื้อความคุ้มครองสำหรับภัยก่อการร้าย บริษัทประกันภัยจะพิจารณาให้ความช่วยเหลือ ตามภาวะความเดือดร้อน ตามสถานภาพของผู้เอาประกันภัยเป็นราย ๆ ไป นอกจากนี้ สำนักงาน คปภ. เปิดให้บริการสายด่วนพิเศษ 1186 เพื่อเป็นศูนย์กลางในการให้ความช่วยเหลือ   แก่ผู้เอาประกันภัยที่ได้รับความเดือดร้อนจากเหตุการณ์ดังกล่าว